**VIEŠOSIOS ĮSTAIGOS RYTŲ EUROPOS STUDIJŲ CENTRO**

**DIREKTORIUS**

**ĮSAKYMAS**

**DĖL KORUPCIJOS PREVENCIJOS TVARKOS APRAŠO TVIRTINIMO**

2023 m. gegužės d. Nr.

Vilnius

Vadovaudamasis Lietuvos Respublikos korupcijos prevencijos įstatymu, Lietuvos Respublikos viešųjų ir privačių interesų derinimo įstatymu,

1. tvirtinu viešosios įstaigos Rytų Europos studijų centro korupcijos prevencijos tvarkos aprašą (pridedamas);
2. pavedu Centro administratorei su šiuo įsakymu supažindinti darbuotojus dokumentų valdymo sistemoje.

Direktorius Linas Kojala

PATVIRTINTA

Viešosios įstaigos Rytų Europos studijų centro direktoriaus 2023 m. d. įsakymu Nr.

**VIEŠOSIOS ĮSTAIGOS RYTŲ EUROPOS STUDIJŲ CENTRO**

**KORUPCIJOS PREVENCIJOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Viešosios įstaigos Rytų Europos studijų centro (toliau – Centras) korupcijos prevencijos tvarkos aprašas (toliau – Aprašas) nustato korupcijos prevencijos principus ir Centro įsipareigojimus korupcijos prevencijos formavimo srityje, taip pat korupcijos prevencijos politikos formavimą Centre.
2. Aprašas parengtas vadovaujantis Lietuvos Respublikos korupcijos prevencijos įstatymu (toliau – Įstatymas), kitais teisės aktais, atsižvelgiant į Antikorupcinės aplinkos kūrimo ir įgyvendinimo vadovą viešajam sektoriui.
3. Aprašo nuostatos privalomos visiems Centro darbuotojams. Centras siekia, kad Aprašo laikytųsi Centro veiklos partneriai, ekspertai, tiekėjai, klientai.
4. Aprašo nuostatos įgyvendinamos vadovaujantis susijusiais Centro vidaus teisės aktais: Centro dovanų priimtinumo gairėmis, Centro vidaus kontrolės politika.
5. Apraše vartojamos šios pagrindinės sąvokos:
   1. Korupcija – tai bet koks Centro darbuotojų elgesys, neatitinkantis jiems suteiktų įgaliojimų, teisės aktuose ar Centre nustatytų elgesio standartų, siekiant tenkinti privačius interesus ir taip pakenkiant Centro ar atskirų fizinių ar juridinių asmenų interesams.
   2. Kyšis – finansinės ar kitokios naudos siūlymas, davimas, leidimas duoti, prašymas, priėmimas arba gavimas, siekiant paskatinti netinkamą pareigų ar funkcijų vykdymą arba piktnaudžiavimą asmens užimama padėtimi.
   3. Kyšininkavimas – savo ar kitų asmenų naudai tiesiogiai ar netiesiogiai pažadėjimas ar susitarimas priimti kyšį arba reikalavimas ar provokavimas duoti kyšį, arba kyšio priėmimas už teisėtą veikimą ar neveikimą vykdant įgaliojimus, darbines pareigas.
   4. Interesų konfliktas – situacija, kai Centro darbuotojas, atlikdamas darbines pareigas ar vykdydamas pavedimą, turi priimti ar dalyvauti priimant sprendimą arba įvykdyti pavedimą, kurie susiję ir su jo privačiais interesais.
   5. Prekyba poveikiu – tai neteisėti veiksmai pasinaudojant savo pareigomis, įgaliojimais ar kita turima įtaka, siekiant paveikti įstaigą, organizaciją, valstybės tarnautoją, darbuotoją ir pan., kad šie teisėtai ar neteisėtai veiktų ar neveiktų vykdydami savo įgaliojimus.
   6. Piktnaudžiavimas darbine padėtimi – tai įstatymais ir kitais teisės aktais, pareiginiais nuostatais ar kitais Centro vidaus teisės aktais suteiktų teisių, pareigų ir įgaliojimų panaudojimas priešingai pareigybės ir Centro interesams, jos veiklos principams, esmei ir turiniui, taip pat suteiktų įgaliojimų viršijimas.
6. Kitos Apraše vartojamos sąvokos suprantamos taip, kaip jos yra apibrėžtos Lietuvos Respublikos baudžiamajame kodekse, Įstatyme ir kituose teisės aktuose.

**II SKYRIUS**

**KORUPCIJOS PREVENCIJOS ĮSIPAREIGOJIMAI IR PRINCIPAI**

1. Centras netoleruoja korupcijos ir įsipareigoja savo veikloje laikytis ir vykdyti Įstatymo, kitų Lietuvos Respublikos įstatymų, Europos Sąjungos ir kitų teisės aktų, šio Aprašo, siekiant didinti visuomenės pasitikėjimą Centro vykdoma veikla.
2. Centras numato ir įgyvendina korupcijos prevencijos priemones, taip pat reguliariai vertina atsparumo korupcijai reikalavimų įgyvendinimą.
3. Centras, siekdamas užtikrinti korupcijos prevenciją bei kurdamas korupcijai atsparią aplinką, vadovaujasi šiais principais:
   1. visuotinio privalomumo – korupcijos prevencijos subjektais yra visi asmenys. Centro darbuotojai informuojami apie Centro įgyvendinamą korupcijos prevencijos politiką ir jų teises bei pareigas korupcijos prevencijos srityje;
   2. teisėtumo – korupcijai atsparios aplinkos kūrimo priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų ir užtikrinant asmens teisių ir laisvių apsaugą; korupcijos prevencijos subjektai turi užtikrinti, kad savo veiksmais ar neveikimu jie nesudarys sąlygų korupcinio pobūdžio teisės pažeidimams;
   3. skaidrumo – Centras užtikrina, kad jo veikla ir tikslai būtų skaidrūs ir aiškiai deklaruojami, o pagrindiniai Centro dokumentai būtų viešai prieinami, užtikrinant pakankamą informacijos atskleidimą. Nepaisant aukščiau nurodyto skaidrumo įsipareigojimo, Centras saugo konfidencialią ir komercinę paslaptį sudarančią informaciją, asmens duomenis ir jų neatskleidžia jokiems asmenims, neturintiems teisės jų gauti;
   4. nuolatinumo – korupcijai atsparios aplinkos kūrimo priemonių veiksmingumas užtikrinamas nuolat tikrinant ir peržiūrint korupcijai atsparios aplinkos kūrimo priemonių įgyvendinimo rezultatus;
   5. interesų konfliktų vengimo – Centro veiklos sprendimai ir veiksmai grindžiami tarpusavio pasitikėjimo, objektyvumo, nešališkumo, viešųjų interesų viršenybės principais. Centro darbuotojai vengia bet kokio interesų konflikto, kuris galėtų turėti neigiamos įtakos nešališkam ir objektyviam jų pareigų ir funkcijų vykdymui. Darbuotojai, vykdydami savo darbines pareigas, įsipareigoja nesiekti asmeninės naudos sau ir artimiesiems;
   6. viešųjų pirkimų skaidrumo – Centras užtikrina, kad visi jos pirkimai būtų vykdomi skaidriai, laikantis lygiateisiškumo, nediskriminavimo, abipusio pripažinimo, proporcingumo ir nešališkumo reikalavimų, racionaliai naudojant Centro lėšas. Centro pirkimai atliekami ir tiekėjai atrenkami vadovaujantis šią sritį reglamentuojančių teisės aktų reikalavimais;
   7. Centro darbuotojų skatinimo elgtis sąžiningai ir pranešti apie korupciją – Centras užtikrina pranešėjų apsaugą ir pateiktos informacijos konfidencialumą;
   8. kyšininkavimo draudimo – Centras pareiškia, kad netoleruoja jokių kyšininkavimo formų, nei tiesiogiai, nei netiesiogiai nesiūlo, neduoda ir neleidžia duoti kyšių, taip pat jų neprašo ir nepriima. Nustačius kyšininkavimo požymius Centre ar gavus prašymą duoti arba pasiūlymą priimti kyšį, Centro darbuotojas turi nedelsiant informuoti atsakingus asmenis;
   9. vidaus kontrolės efektyvumo – Centras siekia, kad vidaus kontrolės sistema veiktų sklandžiai ir efektyviai, kad būtų užtikrintas Centro strateginių ir kitų veiklos planų įgyvendinimas, sutartinių ir kitų įsipareigojimų tretiesiems asmenims laikymasis, apsaugotas Centro turtas, užtikrinta nenumatytų įvykių prevencija ir valdymas, bei informacijos ir ataskaitų patikimumas ir išsamumas;
   10. atsakomybės už priimtus sprendimus – visi Centro darbuotojai turi žinoti savo darbines pareigas ir suteiktus įgaliojimus bei atsakomybę už šių pareigų nevykdymą ar netinkamą vykdymą, už teisės aktų pažeidimus.

**III SKYRIUS**

**KORUPCIJOS PREVENCIJOS APRAŠO ĮGYVENDINIMAS**

1. Centro direktorius formuoja korupcijos prevencijos politiką, priima vidaus teisės aktus bei yra atsakingas už antikorupcinės aplinkos įgyvendinimą Centre.
2. Centras savo veikloje gali įgyvendinti įvairias korupcijos prevencijos priemones, nustatyti jų laikymosi, įgyvendinimo, priežiūros ir kontrolės mechanizmus bei procedūras, kurios yra sietinos su konkretaus laikotarpio korupcijos rizikomis.

**IV SKYRIUS**

**BAIGIAMOSIOS NUOSTATOS**

1. Aprašas tvirtinamas, keičiamas ar papildomas Centro direktoriaus įsakymu.
2. Už Aprašo nuostatų pažeidimą Centro darbuotojams gali būti taikoma atsakomybė Lietuvos Respublikos teisės aktų nustatyta tvarka.
3. Centro darbuotojai su Aprašu supažindinami pasirašytinai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_